เล่นศรีตรังต้องดูราคายางโตเกียว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

STAพุ่งสวนหุ้นไทยดิ่ง28จุด/ผู้บริหารเตือนเสี่ยงสูงความไม่แน่นอนเยอะ
โพสต์ทูเดย์ — ผู้บริหาร STA แจงเหตุหุ้นแกร่งวิ่งสวนทางดัชนีรูดหนัก 28 จุด วิ่งตามราคายางตลาดล่วงหน้าญี่ปุ่น เตือนอย่าชะล่าใจ ความเสี่ยงธุรกิจมีเยอะ
นายไชยยศ สินเจริญกุล กรรมการบริหาร ศรีตรังแอโกรอินดัสทรี (STA) เปิดเผยว่า เมื่อวันที่ 12 เม.ย. ที่ผ่านมา ดัชนีตลาดหุ้นไทยปรับตัวลงแรงกว่า 28 จุด แต่ราคาหุ้น STA กลับปิดบวก เพิ่มขึ้น 0.50 บาท เป็นเพราะนักลงทุนให้ความสำคัญกับราคายางในตลาดล่วงหน้าโตเกียว ที่ปรับตัวขึ้นมากกว่าความตกต่ำของตลาดหุ้นไทยหลังเกิดเหตุการณ์รุนแรง
“ตอนนี้ธุรกิจยาง คนที่ซื้อขายหุ้นผูกติดกับตลาดล่วงหน้ามากกว่า ซึ่งวันจันทร์ที่ผ่านมาราคาของสัญญายาวที่สุดเดือน ก.ย. 2553 ทำนิวไฮตลอดทั้งวัน จึงมีแรงเข้าซื้อหุ้น STA เพราะทุกคนมั่นใจว่าบริษัทจะมีกำไรมากตามราคายาง” นายไชยยศ กล่าว
อย่างไรก็ตาม นายไชยยศเตือนนักลงทุนว่าในตลาดยางล่วงหน้าทั้งผู้ซื้อและผู้ขายเป็นเงินกองทุนมูลค่ามหาศาลจากทั่วโลก ซึ่งมีโอกาสที่จะขายทำกำไรได้ทุกเมื่อ เพราะตอนนี้ราคาขึ้นมาสูงเกินพื้นฐานและความต้องการยางที่จะเกิดขึ้นในอนาคตแล้ว
“ผมอยู่ในวงการยางมานานกว่า 40 ปี ยังไม่เคยเห็นราคายางขึ้นมาสูงมากถึงขนาดนี้ แม้ว่าแนวโน้มความต้องการใช้ยางจะเติบโตอีกมากในช่วง 4 ปีข้างหน้า แต่ผู้ประกอบยางจะมีกำไรที่ดีหรือไม่ยังขึ้นอยู่กับหลายปัจจัย โดยเฉพาะเรื่องการบริหารต้นทุน หากทำไม่ดีก็มีโอกาสขาดทุนได้” นายไชยยศ กล่าว
ปัจจุบันต้นทุนไม่ว่าจะเป็นราคายาง ค่าแรง หรือเชื้อเพลิงขึ้นมามาก รวมถึงบริษัทยังจะต้องใช้เงินลงทุนจำนวนมากสำหรับการซื้อวัตถุดิบยางหรือการลงทุนสร้างโรงงาน ซึ่งแต่ละแห่งใช้เงินไม่ต่ำกว่า 800 ล้านบาท เช่น ฮาร์ดแวร์และเงินทุนหมุนเวียนอย่างละ 400 ล้านบาท ทำให้ปีนี้บริษัทไม่กล้าคาดว่าจะสามารถมีอัตรากำไรขั้นต้น (มาร์จิน) ประมาณ 3% เท่ากับปีก่อนได้หรือไม่เพราะมีความไม่แน่นอนสูง แต่ตั้งเป้ารายได้จะเติบโต 1015%